RESOLUCIÓN do 15 de febreiro de 2011 pola que se convoca un curso de especialización en dereito da publicidade.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 21/02/2011

Conforme os fins que lle asigna a este centro a Lei 4/1987, do 27 de maio, de creación da Escola Galega de Administración Pública, convócase un curso de especialización en dereito da publicidade.
A dirección deste curso correrá a cargo do profesor Carlos Lema Devesa, catedrático do Departamento de Dereito Mercantil da Universidade Complutense de Madrid.
1. Obxectivos.
Este curso superior ten como obxectivo principal ensinar os elementos do dereito da publicidade aos alumnos, a través de clases teóricas e prácticas.
2. Contido.
-O concepto de publicidade.
-A Directiva comunitaria sobre publicidade enganosa e comparativa.
-A Directiva comunitaria sobre comunicación audiovisual.
-A Directiva comunitaria sobre a publicidade de medicamentos.
-A Directiva comunitaria sobre a publicidade de tabaco.
-A Directiva comunitaria sobre prácticas comerciais desleais fronte aos consumidores.
-A publicidade contraria aos valores e dereitos constitucionais.
-A publicidade enganosa.
-A exaxeración publicitaria.
-A publicidade encuberta.
-A publicidade indirecta.
-A denigración publicitaria.
-A publicidade de ton excluínte.
-A Lei de defensa da competencia e a publicidade.
-A publicidade confusionista.
-A publicidade adhesiva.
-A publicidade financeira.
-A cláusula xeral prohibitiva da publicidade ilícita.
-A publicidade comparativa.
-O delito publicitario.
-O contrato de publicidade.
-A creación publicitaria e a imitación.
-As accións para prohibir a publicidade ilícita e desleal.
-O procedemento xudicial en materia de publicidade ilícita e desleal.
-A publicidade institucional estatal.
-A publicidade institucional nas comunidades autónomas.
-A constitucionalidade da Lei xeral de publicidade.
-A publicidade e as denominacións de orixe.
-A publicidade exterior.
-A publicidade na internet.
-A autodisciplina publicitaria en Italia.
-A publicidade en Galicia.
3. Prazas, duración, datas e lugares de realización.
Prazas: 50.
Duración: o curso terá unha duración de 52 horas lectivas, distribuídas do seguinte modo:
40 horas teórico-prácticas en que se tratarán os distintos temas enumerados no número 2, 10 horas de obradoiros e 2 horas para realizar o exame final.
Datas: 14, 15, 21, 22, 28, 29 de marzo, 4, 5, 11, 12, 25, 26 de abril e 2 de maio de 2011, das 16.00 ás 20.00 horas.
Lugar de realización: Escola Galega de Administración Pública (EGAP), r/ Madrid, 2-4, Santiago de Compostela.
4. Destinatarios/as:
-Empregados/as públicos/as das administracións públicas de Galicia, tanto autonómica como local e de xustiza, das universidades do sistema universitario de Galicia e persoal das entidades do sector público que cumpra algún dos seguintes requisitos:
a) Pertencer ao grupo A (subgrupos A1 e A2) do persoal funcionario, ou aos grupos I e II do persoal laboral incluído no ámbito de aplicación do V Convenio colectivo único para o persoal laboral da Xunta de Galicia.
b) Pertencer ao grupo C (subgrupo C1) do persoal funcionario ou III do persoal laboral incluído no ámbito de aplicación do V Convenio colectivo único para o persoal laboral da Xunta de Galicia e estar en posesión do título de licenciado, diplomado, universitario ou equivalente.
-Os profesionais/interesados en xeral que dispoñan do título de licenciatura, arquitectura, enxeñaría, arquitectura técnica, enxeñaría técnica ou diplomatura universitaria.
Para este grupo reservarase un 10% do total das prazas convocadas.
As prazas vacantes que se poidan producir en calquera dos dous grupos poderanse incorporar ás do outro.
Este curso valorarase con 0,80 puntos a aqueles/as alumnos/as que fosen considerados aptos á finalización del e, polo tanto, teñan dereito ao certificado de aproveitamento, sempre que cumpran os requisitos para a aplicación do establecido na Resolución do 26 de outubro de 1994, do Instituto Nacional de Administración Pública, pola que se establecen, de acordo coas comunidades autónomas, os criterios de recoñecemento e valoración dos cursos de formación e perfeccionamento de Administración local, en cumprimento do establecido na orde do Ministerio para as Administracións Públicas do 10 de agosto de 1994, da Resolución do 30 de novembro de 1994, do Instituto Nacional de Administración Pública, pola que se corrixen erros da Resolución do 26 de outubro de 1994 e tamén do establecido no Decreto 49/2009, do 26 de febreiro, sobre o exercicio das competencias da Comunidade Autónoma de Galicia respecto dos/as funcionarios/as con habilitación de carácter estatal (DOG nº 52, do 16 de marzo de
2009).
5. Pagamento da matrícula.
O importe da matrícula é de cento cincuenta euros (150 ) para todos aqueles solicitantes que estean comprendidos no punto 4.1 desta convocatoria.
Para os solicitantes incluídos no punto 4.2, o importe da matrícula será de trescentos euros (300 ).
O pagamento da taxa de matriculación deberá efectuarse dentro dos 5 días seguintes ao da comunicación por parte da EGAP da aceptación dos alumnos no curso. A EGAP comunicaralle ao alumnado admitido no curso o modo para a formalización da matrícula. A EGAP non procederá en ningún caso á devolución das cantidades aboadas.
As persoas matriculadas que non fagan efectivo o importe total dos dereitos de inscrición dentro do prazo marcado perderán a súa condición de alumnos deste curso e non terán dereito á devolución das contías ingresadas con anterioridade.
6. Prazo de inscrición e presentación das instancias.
Para inscribirse, as persoas interesadas deberán cubrir o formulario de matrícula telemática na páxina web da EGAP:
http://egap.xunta.es
O prazo de presentación de instancias será de dez días naturais contados a partir do seguinte ao da publicación desta resolución no Diario Oficial de Galicia.
7. Criterios de selección.
Os/as participantes serán seleccionados/as por unha comisión técnica, designada para o efecto, cuxa composición será publicada no portal web da EGAP.
A selección dos aspirantes efectuarase de acordo cos seguintes criterios:
-Utilidade do curso para o desenvolvemento da actividade profesional do candidato, terán prioridade os/as empregados/as públicos cuxo posto de traballo estea directamente vinculado coas materias obxecto deste, que se acreditará mediante as certificacións do/da titular do centro directivo ou da xefatura territorial en que preste servizos.
-Grao de responsabilidade asignado en función do posto de traballo que se desempeñe.
-Cursos realizados relacionados co contido do curso.
En calquera caso, esta convocatoria rexerase subsidiariamente polos criterios de participación nas actividades docentes da EGAP, contidos na Resolución do 4 de xaneiro de 2008 da EGAP, publicada no DOG nº 7, do 10 de xaneiro.
8. Publicación da lista de seleccionados/as e prazo de presentación de documentación.
A lista de seleccionados/as publicarase na páxina web da EGAP (
http://egap.xunta.es
); abrirase un prazo para presentar a documentación que acredite os méritos alegados; o dito prazo será de 3 días hábiles a partir da data de publicación, todo isto de acordo co disposto no artigo 59º.6 b) da Lei 30/1992, de réxime xurídico das administracións públicas e do procedemento administrativo común.
As persoas seleccionadas deberán presentar a seguinte documentación:
-Credencial acreditativa da súa condición de empregado público comprendido no ámbito disposto no número 4º desta convocatoria.
-Orixinal ou copia debidamente cotexada do título de licenciado/a, doutor/a ou diplomado/a.
-Certificado expedido polo/a responsable de persoal do organismo de que dependa o/a solicitante en que se indique a situación profesional deste/a con indicación das funcións que realiza e que estean relacionadas co obxecto do curso.
Toda a documentación remitida polos/as solicitantes que non sexa orixinal terá que presentarse compulsada.
Poderá pedirse aclaración en todo momento dos méritos presentados. A non presentación dentro do prazo requirido dos documentos acreditativos dos citados méritos dará lugar á exclusión do curso do/da solicitante previamente seleccionado/a.
9. Lista de espera.
A comisión, tendo en conta a puntuación obtida por cada solicitante no proceso de selección, elaborará unha lista de espera co fin de cubrir as posibles vacantes que se poidan producir no suposto de que algunha das persoas seleccionadas cause baixa antes do inicio do curso ou no transcurso das súas primeiras vinte e catro horas lectivas.
10. Desenvolvemento.
a). Durante a realización deste curso levarase a cabo un control permanente da asistencia mediante os sistemas que se establezan para o efecto. Os/as alumnos/as que participen no curso terán que asinar a súa asistencia a cada unha das sesións académicas. As ausencias ocasionais do curso constarán como incidencia dentro de cada sesión para os efectos do cómputo correspondente. Poderán realizarse tamén controis de asistencia extraordinarios en calquera momento do desenvolvemento do curso.
b) É obrigatoria a asistencia con puntualidade a todas as sesións do curso. Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP, ou a persoa responsable do curso, nun prazo máximo de 10 días despois de que este finalice e que, en ningún caso, poderá superar o 10% das horas lectivas. A ausencia, aínda xustificada, superior ao 10% do total das horas lectivas suporá a perda do dereito á expedición do diploma.
11. Realización de probas e certificado de aproveitamento.
Os alumnos/as realizarán unha proba final ao rematar o curso, que será avaliada polos profesores/as e cualificada, en función do resultado obtido, como apto, non apto ou apto con mención, e que constará expresamente no certificado de aproveitamento que recibirá cada alumno.
Non se expedirá certificado de asistencia sen ser considerado apto.
12. Modificacións e incidencias.
A EGAP reserva para si a facultade de modificar o programa e a de interpretación para resolver as incidencias que puidesen xurdir no desenvolvemento deste curso, así como a de cancelalo se o escaso número de solicitudes non xustificase a súa realización.
A dirección do curso resolverá, co visto e prace do director da escola, as incidencias de carácter xeral que poidan producirse durante o desenvolvemento do curso.
Santiago de Compostela, 15 de febreiro de 2011.
Pablo Figueroa Dorrego
Director da Escola Galega de Administración Pública